సత్రసాల

సత్ర సాల, పల్నాడు జిల్లా, రెంటచింతల మండలానికి చెందిన రెవెన్యూయేతర  గ్రామం. సత్రసాల కృష్ణానది దక్షిణపు ఒడ్డున ఉంది.

గ్రామంలోని దర్శనీయ ప్రదేశములు/దేవాలయాలు
ఈ గ్రామంలో అనేక ప్రాచీన శివాలయాలున్నాయి. సత్రసాల వద్ద కృష్ణానది దాటడానికి తెప్ప సౌకర్యం ఉంది.

శ్రీ మల్లేశ్వర స్వామి దేవస్థానం
1244లో కాకతీయ సామంతుడు మహామండలేశ్వర కాయస్థ అంబయ్య దేవుడు సత్రసాలలోని స్వయంభూ శ్రీమహాదేవుని ఆలయానికి మార్గళి ఉత్సవం జరపడానికి ఏర్పాట్లు చేశాడు. ఆ ప్రాంతంలో వసూలైన సుంకాలను ఆ నిమిత్తం నియమించాడు. ఇక్కడ పూర్వం విశ్వామిత్రాశ్రమం ఉండేదని ప్రతీతి. 
ఈ ఆలయం పల్నాటి పురాతన పుణ్యక్షేత్రం. 
కార్తీకమాసంలో ఈ ఆలయం, వేదపండితుల మంత్రోచ్ఛారణలు, అయ్యప్ప భక్తుల భజనలు, భక్తుల ప్రత్యేకపూజలతో కళకళలాడుతుంది. భక్తులు నిత్యం, వేకువఝామునే కృష్ణానదిలో పుణ్యస్నానాలు ఆచరించి, స్వామివారిని దర్శించుకుంటారు. ఈ ఆలయానికి పల్నాడు జిల్లా నుండియేగాక, నల్లగొండ జిల్లా గ్రామాలయిన అడవిదేవులపల్లి తదితర గ్రామాలనుండి గూడా భక్తులు విచ్చేస్తారు. వీరి సౌకర్యార్ధం, కృష్ణానదిలో లాంచీలు ఏర్పాటు చేసెదరు.
ఈ ఆలయంలో, ప్రతి సోమవారం స్వామివారి దర్శనానికి వచ్చు భక్తులకు, ప్రత్యేకపూజలు నిర్వహించి అన్నప్రసాద వితరణ చేస్తున్నారు.

శ్రీ నాంచారమ్మ, పోతురాజు, గణపతి, సుబ్రహ్మణ్యేశ్వరస్వామివారల ఆలయం  
నూతనంగా ఐదు లక్షల రూపాయల వ్యయంతో నిర్మించిన ఈ ఆలయంలో, 2017, మార్చి-8వతేదీ బుధవారంనాడు, నాంచారమ్మ, పోతురాజు, గణపతి, సుబ్రహ్మణ్యేశ్ర విగ్రహ ప్రతిష్ఠ వైభవంగా నిర్వహించారు.

గ్రామంలో ప్రధాన పంటలు
వరి, అపరాలు, కాయగూరలు

గ్రామంలో ప్రధాన వృత్తులు
వ్యవసాయం, వ్యవసాయాదారిత వృత్తులు

మూలాలు

రెంటచింతల మండలం లోని రెవిన్యూయేతర గ్రామాలు